Լիլիթ Արզումանյան

Լիլիթ Սևակի Արզումանյան (), հայ գրականագետ, արձակագիր, բանասիրական գիտությունների դոկտոր, Հայաստանի գրողների միության (2001) և Հայաստանի թատերական գործիչների միության (2005) անդամ։

Կենսագրություն 
Ծնվել է 1957 թվականի մարտի 5-ին, Երևանում։ Ավարտել է ԵՊՀ բանասիրական ֆակուլտետը։ 1979-1990 թվականներին աշխատել է ԵՊՀ հրատարակչությունում, 1991-1993 թվականներին՝ Հայաստանի հանրագիտարանում։ 1990-1992 թվականներին, աշխատանքին զուգահեռ, եղել է հեռուստատեսության Առաջին ալիքի «Թատերական հյուրասենյակ» հաղորդաշարի հեղինակ և վարող, 2002-2009 թվականներին՝ «ԱրմենԱկոբ» հեռուստատեսության «Մեր թատրոնը», ապա՝ «Մշակույթ» հաղորդաշարերի հեղինակ և վարող։ 1988 թվականին պաշտպանել է թեկնածուական ատենախոսություն «Արևելքը հայ արձակում» թեմայով և ստացել գիտությունների թեկնածուի գիտական աստիճան, 2001 թվականին պաշտպանել է դոկտորական` «Պարույր Սևակի պոեմները» թեմայով և ստացել գիտությունների դոկտորի գիտական աստիճան։ 1993 թվականից եղել է Հայաստանի Հանրապետության բարձրագույն որակավորման հանձնաժողովի նախագահի տեղակալ, 2013-2018 թվականներին` Հանձնաժողովի նախագահ։ 2018 թվականին նշանակվել է Երևանի թատրոնի և կինոյի պետական ինստիտուտի ռեկտորի պաշտոնակատար։

Ստեղծագործություններ 
Հեղինակ է 80-ից ավելի գրականագիտական և հրապարակախոսական հոդվածների և 3 ոչ խաղարկային ֆիլմի («Ճանապարհորդություն Արաքսից այն կողմ», «Կիլիկիա», «Ազատ, անկախ…»)։ Հեղինակ է 6 գրքի։

Երկեր 
 Գրառումներ աբսուրդի երկրից, Երևան, 2012:
 Բարև, փոքրիկ, Երևան, 2006:
 Իմ աշունը, Երևան, 2004:
 Պարույր Սևակի պոեմները, Երևան, 2001:
Կանթեղ։ Գիտական հոդվածների ժողովածու։ Ասողիկ, 2001։
 Արևելքը հայ արձակում, Երևան, 1998:

Պարգևներ 
 Երախտագիտության մեդալ, 2017

Ծանոթագրություններ

Աղբյուրներ 
 

Հայ գրողներ
Հայ գրականագետներ
Հայ արձակագիրներ
20-րդ դարի արևելահայ արձակագիրներ
Բանասիրական գիտությունների դոկտորներ
Հայաստանի գրողների միության անդամներ